翻譯目的論

翻譯目的論（粵音：Faan1 jik6 muk6 dik1 leon6）係講翻譯要點做嘅學說，由廿世紀德國翻譯家兼語言學家漢斯·弗米爾提出。翻譯目的論歸納咗做翻譯嗰陣嘅行事同思考方法，主張郁手做翻譯前，翻譯員首先應該決定翻譯材料係要嚟做咩目的嘅，而套學說跟住仲討論埋每種目的對應邊一套翻譯法。
喺翻譯目的論相關嘅討論上，翻譯過程成日要運用語言學概念，顧及唔同語言之間喺文化、詞庫同埋句法等各方面嘅差異。翻譯員可能要將字詞由一隻語言傳遞去另一隻語言嗰度（借詞）又或者係對句子嘅字詞稍作更改，令到譯出嘅句子對目標語言嚟講「聽落自然啲」。除此之外，決定翻譯目的亦都要睇受眾係邊個，受眾係邊個會影響翻譯員點樣選取字詞。

目的法則
睇埋：目的
翻譯目的論基於所謂嘅目的法則。漢斯·弗米爾佢係噉嚟描述目的法則嘅：
翻譯員翻嘅每一段文本，都係為咗某啲目的而翻嘅。目的法則就係講緊：無論你係做筆譯定口譯，你都應該要務求令你嘅產出盡可能達到啲人想佢達到嘅功能。
而有翻譯家就噉講：
你想問『噉翻啱唔啱？』，答呢條問題之前就一定要答咗另一條問題先：『你係幫咩人翻嘅？』
事實係，翻譯目的論個西洋名本身就係目的噉解：套學說嘅中文名貼近廿世紀初英文嘅 skopos theory 或者德文嘅 Skopos theorie。呢兩隻字詞都係取自希臘文 skopos 嘅——隻字詞用希臘字母寫係 σκοπός，係目的嘅意思。

六大原則
設翻譯最後得出嘅文本作 TT 。簡化些少講，翻譯目的論可以總括做以下呢六條原則:III ：
TT 係咩樣，要由佢嘅 skopos 話事。（目的法則）
製作 TT 嘅人，需要由來源語言同來源文化嗰道吸收資訊，再將資訊貢獻落目標語言同目標文化道。
TT 喺目標文化當中扮演嘅功能，唔一定要等同佢喺來源文化當中所扮演嘅。
TT 必定要睇落「語有倫次」。
TT 必定要似返來源文本。（忠實原則）
上面嗰五條原則分輕重，當中原則 1 最重要，原則 2 係次要，原則 3 係次次要... 如此類推。
喺實際嘅翻譯工作上，skopos 好多時取決於客人提供嘅聲明：客人往往會寫返封信或者電郵，講明翻譯得出嘅文本要嚟做乜，預咗攞去畀乜嘢人（對象）睇，仲有係會喺咩時間地點睇... 等等嘅重要資訊。
界定啲詞彙—
行動論係翻譯目的論嘅基礎概念之一。翻譯係一種行動（行動論嘅重點）。好多翻譯家會當翻譯係一種互動，唔單只係「攞住一份文本，將佢轉化做目標語言」咁簡單，仲係翻譯員同使用文本嘅人之間嘅溝通，或者係當做翻譯員幫兩個語言文化唔同嘅群體交流:II A。
倫次係翻譯得出嘅文本理應要有嘅特徵，意思係講緊最後出嗰份文本應該要係可以理解嘅：將文本翻譯咗做目標語言之後，高度熟識目標語言嘅人應該會睇得明份文本，而且由佢哋嘅文化角度嚟睇，嗰份文本唔係語無倫次嘅。可以睇睇語言學講嘅語句相干。
功能一致係翻譯目的論提到嘅另一個概念：有唔少翻譯家主張，一份翻好嘅文本喺目標語言群體當中做到嘅功能，理應要等同原文喺用原文嘅群體當中做到嘅功能。

詞彙傳遞
内文：字母轉寫
睇埋：不可譯同借詞
做翻譯，好多時都要傳遞文化概念方面嘅詞彙。
唔同語言嘅詞庫可以好唔同。用廿一世紀初嘅粵語做例，粵語有好多字詞，喺同期嘅英文嗰度都難以搵到對應（譯唔到），例子有唔該同多謝之間嘅差異、肉緊同埋捩咁棄... 等等。呢啲詞庫差異，反映緊文化差異。
不可譯嘅例子：「憂傷肥油」
例如廿一世紀初嘅德文有隻字詞
Kummerspeck（德文讀音： [ˈku mɜrˌʃpɛk]），名詞，指一個人因為有排情緒低落勁食嘢而增咗嘅體重。
粵語用法：「我早排考試衰咗就勁食曲奇餅，家陣啲 Kummerspeck 減唔返。點算？」
可能暫譯：「我早排考試衰咗就勁食曲奇餅，家陣啲憂傷肥油減唔返。點算？」
呢隻字詞喺同期嘅粵語或者英文當中冇對應，一個廿一世紀初嘅粵藉華人（以粵語做母語）或者英系白人（以英文做母語）可以 get1 到個概念，但佢哋語言搵唔到字詞去對應 Kummerspeck，所以例如如果有人想將一本用德文寫嘅長篇小說翻做粵文，撞到 Kummerspeck 嗰陣就可能會覺得「唔知點譯好」。
翻譯家亦有對呢個問題著墨，由翻譯目的論嘅角度思考。例如字母轉寫係應對「譯唔到」嘅一種技巧，指直接借一隻字詞嘅讀音過去，即係例如將粵語肉緊寫做粵拼 juk6 gan2 再直接寫做 yuk gan ，當佢係一隻新創英文字詞；唔少翻譯家主張法律文件遇到「譯唔到」嘅字詞嗰陣應該要用字母轉寫，配埋腳註等嘅方法講解呢啲字詞嘅定義；一個常見理由係呢類文件要求高度準確（目的），如果翻譯員「嘗試由目標語言搵隻字詞對應」嘅話，好容易會出現誤解，法律文件搞出誤解後果可以好嚴重。

文化知識
内文：文化翻譯
做翻譯嘅，需要考慮埋文化知識嘅問題。
一個群體嘅文化，包括佢哋啲成員需要識嘅規範同習俗，而呢啲規範同習俗係「如果一個人唔識得守，就會畀個群體當佢係外人」嘅，例如一個人如果要做粵文化嘅一分子，就應該要識得講粵語、識講「得閒飲茶」以及係識聽同講好多嘅粵語俗語... 等等。一位翻譯員可以係扮演緊「文化橋樑」嘅角色：例如想像有位翻譯員要將英文譯做粵文，佢熟識英語同粵語呢兩種語言，理解段英文原文係咩意思，然後按照佢對粵藉華人嘅理解做翻譯，途中佢要知道粵藉華人（例如）傾向有啲乜嘢背景知識。
用迪士尼電影《仙履奇緣》做例：
版本名

香港仙履奇緣（粵拼：sin1 lei5 kei4 jyun4）
——美國原版套戲，戲名係主角個名，要直譯嘅話可作（例如）仙迪里拉。問題係《灰姑娘》呢個童話故事喺廿世紀嘅歐美廣為人知，但係喺同期嘅粵港澳地區，好多人都從來未聽過個故仔（背景知識嘅問題），所以翻譯員就好可能會想搵返個（由粵港澳地區嘅人睇）比較「有意思」嘅名——履呢隻漢字係指鞋，而奇緣就可以帶出套戲個故仔有浪漫成份。
有關呢方面嘅問題，可以睇睇香港點樣譯歐美電影嘅戲名——香港被指譯戲名嗰陣成日都會加入本地元素，例如《Toy Story》（字面意思係玩具故事）佢哋譯做《反斗奇兵》又或者係《Up》（字面意思係上或者向上）佢哋譯做《沖天救兵》... 呀噉。

句法調節
睇埋：語言類型
翻譯目的論亦講到，翻譯出嘅文本最好係「感覺自然」（講緊由熟識目標語言嘅人嘅角度睇），而呢點就要考慮語言之間喺句法同用法上嘅差異。
例如喺 2014 年就有學者喺度討論點樣將法律文件由中文譯做英文。想像以下嘅中文書面語語句：
版本句子

原句第六十八條犯罪分子有揭發他人犯罪行為，查證屬實的，或者提供重要線索，從而得以偵破其他案件等立功表現的，可以從輕或者減輕處罰；有重大立功表現的，可以減輕或者免除處罰。犯罪後自首又有重大立功表現的，應當減輕或者免除處罰。

英譯Article 68 - Any criminal who performs such meritorious services as exposing an offence committed by another, which is verified through investigation, or producing important clues for solving other cases may be given a lighter or mitigated punishment. Any criminal who performs major meritorious services may be given a mitigated punishment or be exempted from punishment.
原則上，中文表現一詞喺字典入便會對應英文 performance，但喺上述嘅文件當中，立功表現譯咗做 meritorious services ——翻譯員將表現呢隻字詞「攞走咗」。呢點係考慮到中文（包括中文書面語同粵文）同英文等歐洲語言喺句法同用法上嘅差異——中文成日都會用到現象同表現等嘅字詞，表示一嚿嘢「屬於咩類別」，例如立功可以係動詞，但掕咗表現喺後面就強調到呢度係名詞，指緊立功呢種行為；由英文等嘅歐洲語言嘅角度睇，佢哋文法上可以將一隻動詞變樣，就將佢當名詞噉用，例如 repent（動詞指悔罪、悔過）變咗 repentance 可以做名詞指悔罪嘅舉動。因此 performance 一字根本冇必要存在，翻譯員嘗試由用慣英文嘅人嘅角度睇嘢，決定省略咗隻字詞佢，令到段嘢（對於用慣英文嘅人嚟講）聽落比較自然。

受眾特性
受眾嘅特性，亦會決定一項翻譯工作嘅 skopos 係乜。
舉例說明，聖經嘅譯法就係一個幾多人討論嘅議題。例如依家要將聖經譯做粵文，而以下係《路加福音》第六章其中一截嘅新國際版：
Luke 6:37 "Do not judge, and you will not be judged. Do not condemn, and you will not be condemned. Forgive, and you will be forgiven."
如果要將呢一段翻做粵文，可以有多個可能嘅譯法：
版本句子

粵一切勿評斷人，上帝就唔會評斷你；切勿定人罪，上帝就唔會定你罪；饒恕人，上帝就會饒恕你哋。

粵二唔好評斷人，上帝就唔會評斷你；唔好定人罪，上帝就唔會定你罪；原諒人，上帝就會原諒你哋。
原則上，呢兩段嘢都算得上係粵文，因為兩句都合乎粵語嘅文法同用詞，但係粵一版本用咗切勿，饒恕等比較文言化或者「正經」嘅用法，而粵二版本就用咗一啲比較「平易近人」嘅用法。
事實係，聖經翻譯呢家嘢就算喺歐美，都有相當嘅爭議性。歐美基督徒不時都會喺度拗聖經要點譯：聖經原版係古希伯來文同古希臘文等嘅西洋古文寫嘅，而現代嘅歐美人就要將呢啲文本譯做英文、法文同葡文等嘅現代歐洲語言。有部份嘅翻譯員翻聖經嗰陣時，會追求寫到似原版，會喺譯版入便直接使用一啲古希伯來文同古希臘文嘅字詞，甚至乎係啲句子嘅句法寫到似古代語言噉。另一方面，又有啲翻譯員追求譯到似現代語言，選字詞嗰時會盡可能揀一啲現代語言會用嘅字眼。有關呢種爭議，有翻譯家主張聖經翻譯「應該點做」取決於受眾特性，例如攞嚟畀細路或者一般大眾睇嘅聖經，就可能用「平易近人」嘅翻譯法會比較恰當。

批評
睇埋：風格學
响廿一世紀初嘅翻譯界，翻譯目的論嘅諗頭廣受採用。不過都有唔少人批評佢。
例如有學者就指出，翻譯目的論並冇提出非常具體嘅引導方案：翻譯目的論嘅概念好多都頗有「彈性」，翻譯員可以按照自己對嗰啲概念嘅理解嚟做翻譯；而對於啱啱入行做翻譯嘅新進翻譯員，或者係讀緊翻譯嘅學生嚟講，佢哋更加需要一啲可以一步一步噉跟嘅詳細步驟（具體操作指南），呢樣嘢係廿一世紀初嘅翻譯目的論提供唔到嘅；另外有學者指出，目的論過於概括，唔同類型嘅文本會有唔同嘅翻譯需求，但翻譯目的論並無就個別文本類型（例如技術翻譯、文學翻譯）嘅要求唔夠明確 。
亦都有學者提出，翻譯目的論太過「務實」，並冇考慮到一個問題，就係文學作品同宗教文獻當中往往包含大量風格獨特嘅用法，包括係文化背景、隱喻同語言特色等等。呢啲元素喺翻譯過程中難以用單一目的嚟概括 。譯者過於集中於翻譯嘅功能嘅話，可能會忽略原文所傳達嘅情感、音韻同文學價值，最終導致譯文失去原著嘅藝術性。呢啲學者主張，睇文學同宗教文獻必需要起碼諗埋語言學，剖析呢啲文獻嘅風格特徵，先至可以達致充份噉翻譯到文獻嘅內涵。因此，齋靠翻譯目的論做唔到有效噉翻譯呢啲作品。